Bruid se vereistes klink te dik vir ŉ daalderArgieffoto (Foto: Pexels/Pixabay) ŉ Vrou wat tans gereed maak om in Augustus ŉ strooimeisie te wees by haar vriendin se troue, is onseker oor die bruid se verwagting dat sy tussen R66 000 en R110 000 moet opdok om die troue by te woon. Volgens die strooimeisie is haar vriendin baie welgesteld en “hoef nie te werk nie”. Die bestemmingstroue in Sisilië, Italië, sal hulle uiteindelik sowat CAD500 000 (ongeveer R6,7 miljoen) kos en hulle verwag van diegene wat dit bywoon, om daarvoor te betaal. Die strooimeisie sal saam met ŉ paar ander strooimeisie van Kanada af moet reis en gaste is van reg oor die wêreld uitgenooi. Die bruid is ook Kanadees, maar woon tans in Londen, waar sy haar aanstaande man ontmoet het. Die strooimeisie het haar na Reddit gewend om raad te vra. “Hulle het ŉ vyfsterhotel gekies vir die venue. Ek was onder die indruk dat hulle sou betaal vir akkommodasie vir die gevolg weens die uitspattigheid en die ligging. Hulle sê die hotel het hulle egter meer gekwoteer om die hele hotel te kan bespreek, so ons is aangesê om self ons kamers van Donderdag tot Maandag te bespreek.” Ná sy gehoor het dat die gevolg nie uitgenooi is na ŉ aandete die Vrydagaand nie, is sy ook in kennis gestel dat die haarstilering en grimering ook nie vir die strooimeisies gedek word nie. Daar word van die strooimeisies verwag om goue juwele en skoene te dra. “Sy het nie enige reisplan aangestuur of laat weet watter geleenthede vir die gevolg beplan word tydens die vyf dae nie. Hierdie troue gaan my tussen CAD5 000 en CAD8 000 (R66 000 – R110 000) kos vir ŉ week lank waar ek nie gaan kan werk of ŉ salaris kan verdien nie.” Die strooimeisie voeg by die bruid voel nie dat sy enigiets hoef te verskaf vir die gevolg buiten die troue self nie. “Die bruid en bruidegom ag dit nie nodig om die gevolg of gaste te laat voel hulle word waardeer nie. Hulle gaan ook op ŉ safari van CAD50 000 (byna R670 000) vir hul wittebrood.” Om sake te vererger, voel sy asof sy baie moeite gedoen het om haar vriendin se henneparty te reël, maar die uitspattige bruid het haar keuse van ligging as “vuil en smaakloos” beskryf. Sy het later ŉ verskoning ontvang, maar ander vriende en familielede maan haar nou om nie die troue by te woon nie. Sy is onseker wat sy moet doen. Een persoon skryf: “Spandeer asseblief enige geld wat jy vir die bruid se spesiale week gespaar het en doen iets wat vir jou lekker is. Gaan reis iewers heen, of koop iets wat jou lewe verbeter. As jou vriendin haarself soos ŉ prinses wil gedra, is dit nie jou plig om daaraan deel te neem of jou spaargeld of salaris kwyt te wees nie.” Nog iemand voeg by: “As jy dit nie kan bekostig om dit op jouself te spandeer nie, moet dit nie op iemand anders spandeer nie. Laat weet hulle jy waardeer dat hulle jou gevra het, en jy is spyt jy kan die geleentheid nie bywoon nie, maar ongelukkig kan jy nie meer die reis bekostig nie.”